เร็วติดจรวด! กรมสรรพากรเตรียมคืนภาษีผ่านพร้อมเพย์ใน 1 วัน จากเดิม 3-7 วัน
เร็วติดจรวด! กรมสรรพากรเตรียมคืนภาษีผ่านพร้อมเพย์ใน 1 วัน จากเดิม 3-7 วัน หวังเพิ่มความสะดวกรวดเร็ว - ลดค่าใช้จ่ายในการใช้เช็คและส่งเช็คทางไปรษณีย์ของกรมสรรพากรด้วย
22 ธ.ค. 2559

เร็วติดจรวด! กรมสรรพากรเตรียมคืนภาษีผ่านพร้อมเพย์ใน 1 วัน จากเดิม 3-7 วัน หวังเพิ่มความสะดวกรวดเร็ว – ลดค่าใช้จ่ายในการใช้เช็คและส่งเช็คทางไปรษณีย์ของกรมสรรพากรด้วย
นายประสงค์ พูนธเนศ อธิบดีกรมสรรพากร เปิดเผยว่า ในปีนี้กรมสรรพากรเตรียมระบบไอที เพื่อรองรับการคืนภาษี โดยนำระบบพร้อมเพย์เข้ามาใช้ในการคืนภาษี หากผู้เสียภาษีที่ขอคืนรายใดลงทะเบียนพร้อมเพย์ไว้แล้ว และกรอกข้อมูลถูกต้องครบถ้วน กรมจะคืนภาษีให้ภายใน 1 วันหลังจากยื่นผ่านอินเทอร์เน็ต จากเดิมคืนผ่านเช็คจะถึงมือของผู้เสียภาษีภายใน 3-7 วัน ซึ่งการคืนภาษีผ่านระบบพร้อมเพย์จะโอนเข้าบัญชีให้กับผู้เสียภาษีทันที นอกจากจะทำให้ได้รับเงินคืนภาษีรวดเร็วกว่าเดิมแล้ว กรมสรรพากรยังสามารถลดค่าใช้จ่ายในการใช้เช็ค และค่าส่งเช็คทางไปรษณีย์อีกด้วย
นายสมชาย แสงรัตนมณีเดช รองอธิบดีกรมสรรพากร ในฐานะโฆษกกรมสรรพากร กล่าวว่า ขณะนี้ใกล้ถึงกำหนดเวลาของการยื่นแบบแสดงรายการภาษีเงินได้บุคคลธรรมดา (ภ.ง.ด.90 ภ.ง.ด.91) ประจำปีภาษี 2559 ซึ่งจะเริ่มยื่นแบบฯ ตั้งแต่วันที่ 1 มกราคม-31 มีนาคม 2560 จึงขอให้ผู้ที่มีเงินได้ถึงเกณฑ์ ตามที่กฎหมายกำหนดยื่นแบบแสดงรายการ พร้อมใช้สิทธิหักค่าใช้จ่ายและค่าลดหย่อนต่างๆ ให้ถูกต้อง โดยกรมสรรพากรขอแนะนำให้ท่านยื่นแบบแสดงรายการภาษีผ่านทางอินเทอร์เน็ตที่เว็บไซต์กรมสรรพากร www.rd.go.th หรือจะยื่นผ่าน Rd smart tax application ทางโทรศัพท์มือถือ ก็จะได้รับความสะดวกรวดเร็วเป็นอย่างยิ่ง